După o ședință de patru ore, liderii Coaliției au decis să susțină un candidat comun la primăria București și candidați comuni la Consiliul General, susțin surse oficiale din Coaliție. De asemenea, PSD și PNL intenționează să meargă împreună și la primăriile de sectoare și consiliile locale ale acestora. În ceea ce privește numele candidatului la primăria București, medicul Cătălin Cîrstoiu este în continuare favoritul, iar liderii PSD și PNL au căzut de acord să-l susțină. Decizia oficială va fi anunțată în următoarele zile.
Surse din Coaliție au precizat că, potrivit sondajului intern, Cătălin Cîrstoiu are 60% notorietate în București și intenție de vot undeva între 23-35%. Liderii Coaliției susțin că, potrivit analizelor interne, odată ce Cîrstoiu va fi anunțat public și va intra în competiția electorală, va obține peste 30% din opțiunile bucureștenilor.
De menționat este că, după o discuție între Marcel Ciolacu și Nicolae Ciucă, președintele PSD a fost cel care a propus în Coaliție numele lui Cătălin Cîrstoiu.
Pentru primăriile de sector au fost discutate numele lui Sebastian Burduja și George Tuță la sectorul 1, la sectorul doi -Rareș Hopincă la sectorul 3 - Robert Negoiță, Daniel Băluță la 4 şi la 6 - Ciprian Ciucu. La sectorul 5 urmează să se identifice un candidat comun.
De precizat e că marți sunt programate ședințe la organizațiile PSD București și PNL București pentru a fi propuși candidații oficial. Marcel Ciolacu și Nicolae Ciucă vor participa la ședințele organizațiilor de București pentru a explica deciziile din Coaliție.
Miercuri sunt programate ședințe ale forurilor statutare atât la PSD cât și la PNL pentru a valida deciziile din Coaliție.
- Varianta de candidat comun la Primăria Capitalei care a reapărut în discuțiile Coaliției / Ciucă: Din sondaje rezultă că doctorul Cîrstoiu are un anumit grad de notorietate
Liderii PSD și PNL s-au întâlnit luni în ședința Coaliției pentru a decide candidatul comun la primăria București. În prima parte a zilei, surse liberale din Coaliție au declarat că managerul Spitalului Universitar din București, Cătălin Cîrstoiu, are cele mai mari șanse de a fi nominalizat drept candidatul alianței PSD-PNL la Primăria Capitalei.
În ședința Coaliției desfășurată săptămâna trecută liderii PSD și PNL au discutat mai multe opțiuni . Una dintre opțiuni a fost propunerea ca medicul ortoped Cătălin Cîrstoiu să fie testat pentru primăria Bucureștiului. Cîrstoiu a fost întrebat de liderii Coaliției și le-a transmis acestora că se gândește la propunere, potrivit surselor HotNews.ro.
Tot în ședința de săptămâna trecută, PSD a prezentat o analiză potrivit căreia Daniel Băluță, ar fi candidatul cu celel ai mari șanse să câștige primăria Bucureștiului pentru că ar putea aduna voturi atât de la Cristian Popescu Piedone, dar și de la electoratul PNL și ar putea să câștige în fața lui Nicușor Dan.
- PSD are un candidat-surpriză la Capitală / Lider PNL: Eu mai confuz decât azi nu am fost niciodată / Ce soluții sunt pe masa Coaliției
De precizat este că numele managerului Spitalului Universitar de Urgență din București, Cătălin Cîrstoiu, a apărut în discuțiile din Coaliție în 22 februarie. Surse politice au declarat atunci că liderii Coaliției intenționau să-l sondeze pentru candidatura la Primăria Capitalei.
Cine este Cătălin Cîrstoiu - candidatul propus de PSD și acceptat de PNL
Cătălin Cîrstoiu este de profesie medic ortoped, este căsătorit, are 50 de ani și este în prezent manager al Spitalului Universitar de Urgență București. Este finul lui Train Băsescu care l-a și decorat în 2010 cu Ordinul Meritul Sanitar în grad de Cavaler.
În plan profesional Cătălin Cîrstoiu este șeful Secției Ortopedie-Traumatologie I a Spitalului Universitar de Urgență București (SUUB) și decanul Facultății de Medicină din cadrul Universității "Carol Davila" din București (UMFB).